Document ID: 32007D0833

KOMISJONI OTSUS,
13. detsember 2007,
millega muudetakse otsust 2007/554/EÜ, mis käsitleb teatavaid kaitsemeetmeid seoses suu- ja sõrataudiga Ühendkuningriigis
(teatavaks tehtud numbri K(2007) 6256 all)
(EMPs kohaldatav tekst)
(2007/833/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
võttes arvesse nõukogu 29. septembri 2003. aasta direktiivi 2003/85/EÜ ühenduse meetmete kohta suu- ja sõrataudi tõrjeks, millega tunnistatakse kehtetuks direktiiv 85/511/EMÜ ja otsused 89/531/EMÜ ja 91/665/EMÜ ning muudetakse direktiivi 92/46/EMÜ, (3) ning eriti selle artikli 60 lõiget 2 ja artikli 62 lõikeid 1 ja 3,
ning arvestades järgmist:
(1)
Pärast hiljutisi suu- ja sõrataudi puhanguid Suurbritannias võttis komisjon 9. augustil 2007 vastu otsuse 2007/554/EÜ, mis käsitleb teatavaid kaitsemeetmeid seoses suu- ja sõrataudiga Ühendkuningriigis, (4) et tugevdada suu- ja sõrataudi tõrjemeetmeid, mida kõnealune liikmesriik võttis nõukogu direktiivi 2003/85/EÜ raames.
(2)
Otsuses 2007/554/EÜ on sätestatud eeskirjad, mida kohaldatakse selliste ohutuks peetavate toodete lähetamise suhtes kõnesoleva otsuse I lisas loetletud kõrge ja II lisas loetletud madala riskiteguriga Suurbritannia aladelt (edaspidi „piirangutega alad”), mis on toodetud kas enne piirangute kehtestamist Ühendkuningriigis või on valmistatud toormest, mis on toodud väljastpoolt neid piirangutega alasid või mida on töödeldud moel, mis on osutunud tõhusaks võimaliku suu- ja sõrataudi viiruse inaktiveerimisel.
(3)
Otsuses 2007/554/EÜ, mida on muudetud otsusega 2007/664/EÜ, sätestas komisjon eeskirjad teatavat liiki liha lähetamiseks muudetud otsuse 2007/554/EÜ III lisas loetletud aladelt, kus ei ole registreeritud suu- ja sõrataudi puhanguid vähemalt 90 päeva jooksul enne tapmist ja mis vastavad teatavatele kindlaksmääratud tingimustele.
(4)
Võttes aluseks positiivsed arengusuundumused loomade tervise alal Ühendkuningriigis ning eelkõige arvestades lõpuleviidud järelevalve käigus saadud soodsaid tulemusi, on nüüd võimalik jätta teatavad Suurbritannia alad otsuse 2007/554/EÜ kohaldamisalast välja ning jätta umbes 50 km ulatuses ümber haiguskollete madala riskiga alad, mis tuleks haldusüksustena loetleda nimetatud otsuse II lisas.
(5)
Soodsad arengusuundumused loomade tervise alal võimaldavad kaotada ka teatavad sertifitseerimisnõuded sellistelt loomsetelt toodetelt nagu liha, piim ja loomsed kõrvalsaadused, sest nende toodete suhtes ei kehti enam I lisas loetletud aladega seotud piirangud ja seega ei ole need enam teistsuguses sanitaarseisundis.
(6)
Seepärast tuleb otsust 2007/554/EÜ vastavalt muuta.
(7)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2007/554/EÜ muudetakse järgmiselt.
1.
Artikkel 17 asendatakse järgmisega:
„Käesolevat otsust kohaldatakse kuni 31. detsembrini 2007.
Artiklites 2, 3, 4, 5, 7 ja 8 sätestatud lähetamisekeeldude ning nende keeldudega seotud artiklite 9 ja 11 sätete ning artikli 14 sätete kohaldamine lõpetatakse.”
2.
Lisad asendatakse käesoleva määruse lisas sisalduva tekstiga.
Artikkel 2
Liikmesriigid muudavad oma meetmeid, mida nad kohaldavad kaubanduse suhtes, et viia need kooskõlla käesoleva otsusega. Liikmesriigid teatavad nimetatud meetmetest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 13. detsember 2007

Labels: 17
0
3
6
18